Conferința „La guerre d’Ukraine, vue depuis la Grande Guerre”, susținută de prof. univ. dr. Stéphane Audoin-Rouzeau la CEREFREA 

Marți, 17 ianuarie 2023, începând cu ora 18:30, Centrul Regional Francofon de Cercetări Avansate în Științe Sociale (CEREFREA Villa Noël) al Universității din București organizează conferința cu titlul La guerre d’Ukraine, vue depuis la Grande Guerre (Războiul din Ucraina văzut din perspectiva istoriei Primului Război mondial).
Prelegerea va fi susținută de prof. univ. dr. Stéphane Audoin-Rouzeau, cadru didactic și cercetător al EHESS Paris (École des Hautes Études en Sciences Sociales).
Evenimentul științific va avea loc în format hibrid, atât la sediul CEREFREA Villa Noël (Strada Émile Zola, nr. 6, sector 1), cât și pe și pe platforma Zoom. Persoanele interesate să participe la conferință sunt rugate să se înscrie în prealabil prin intermediul acestui formular. Informațiile de conectare vor fi transmise în ziua prelegerii. Limba de comunicare va fi franceza.
Mai multe detalii despre tema prelegerii
Din cauza duratei sale prelungite, războiul din Ucraina poate să pară ciudat de familiar unui istoric al Primului Război Mondial. Pe lângă aspectele foarte actuale, multe altele amintesc de anumite caracteristici ale conflictului din perioada 1914-1918: erori de apreciere privind declanșarea războiului, modalitățile confruntării armate, atrocitățile invaziei, război de poziții, temporalitatea conflictului în sine etc. Conferința La guerre d’Ukraine, vue depuis la Grande Guerre (Războiul din Ucraina văzut din perspectiva istoriei Primului Război mondial) va propune o analiză a acestei stranii dimensiuni regresive a războiului din Ucraina.
Profilul academic al conferențiarului poate fi consultat aici. Mai multe informații despre conferința internațională organizată de CEREFREA Villa Noël pot fi accesate aici. 
